PMIndiaData/PMIndiaSum huggingface dataset:
இந்தியா – மத்திய ஆசியா மெய்நிகர் உச்சி மாநாடு

2022 ஜனவரி 27-ந் தேதி மெய்நிகர் வடிவில் நடைபெற்ற முதலாவது இந்தியா-மத்திய ஆசியா உச்சி மாநாட்டில் பிரதமர் திரு.நரேந்திர மோடி தொடங்கி வைத்தார். இந்த மாநாட்டில் கஜகஸ்தான், கிர்கிஸ்தான், தஜிகிஸ்தான், துர்க்மினிஸ்தான், உஸ்பெகிஸ்தான் ஆகிய நாடுகளின் அதிபர்கள் கலந்து கொண்டனர். இந்தியாவுக்கும், மத்திய ஆசியா நாடுகளுக்கும் இடையிலான ராஜீய உறவுகள் தொடங்கி 30 ஆண்டுகள் ஆன நிலையில் இந்த மாநாடு நடைபெறுகிறது. இந்தியா-மத்திய ஆசியா உறவுகளை புதிய உச்சத்திற்கு கொண்டு செல்வதற்கான அடுத்தகட்ட நடவடிக்கைகள் குறித்து இந்த உச்சி மாநாட்டின் போது பிரதமர் மோடி மற்றும் மத்திய ஆசிய தலைவர்கள் விவாதித்தனர். வரலாற்றுச் சிறப்புமிக்க முடிவாக தலைவர்கள் அனைவரும் ஒவ்வொரு இரண்டு ஆண்டுக்கு ஒருமுறை உச்சி மாநாட்டின் நடவடிக்கைகள் குறித்து முடிவு செய்ய இசைவு தெரிவித்தனர். வெளியுறவு அமைச்சர்கள், வர்த்தக அமைச்சர்கள், கலாச்சாரத் துறை அமைச்சர்கள் மற்றும் செயலர்கள் மட்டத்தில் அடிக்கடி கூட்டங்களை நடத்தி உச்சி மாநாட்டுக்கான களப்பணிகளை தயார் செய்ய அவர்கள் ஒப்புதல் அளித்தனர். புதிய நடைமுறையை அமல்படுத்த இந்தியா-மத்திய ஆசிய செயலகம் புதுதில்லியில் அமைக்கப்படும். வர்த்தகம், தொடர்பு, ஒத்துழைப்பு மேம்பாடு, பாதுகாப்பு உள்ளிட்ட பல்வேறு விஷயங்கள் குறித்து தலைவர்கள் விவாதித்தனர். பொது சொற்களுக்கான இந்தியா-மத்திய ஆசியா அகராதியை உருவாக்குவது பயங்கரவாத நடவடிக்கைகளுக்கு எதிரான கூட்டுக்குழு அமைப்பது, ஆண்டுதோறும் மத்திய ஆசிய நாடுகளிலிருந்து இந்தியாவுக்கு 100 உறுப்பினர் இளைஞர் பிரதிநிதிகளை அனுப்புவது, மத்திய ஆசிய ராஜீய உறவுகளுக்கான சிறப்பு வகுப்புகளை நடத்துவது குறித்தும் இந்த கூட்டத்தில் முடிவெடுக்கப்பட்டது. ஆப்கானிஸ்தான் நிலவரம் குறித்து தலைவர்கள் விவாதித்தனர். ஆப்கானிஸ்தான் மக்களுக்கு மனிதநேய உதவிகள் தொடர்ந்து வழங்கப்படும் என்ற இந்தியாவின் நடவடிக்கையை பிரதமர் தெரிவித்தார். உச்சி மாநாட்டின் முடிவில் விரிவான கூட்டுப் பிரகடனம் வெளியிடப்பட்டது.
பிரதமர் கிசான் திட்டத்தின் அடுத்த தவணையை வரும் 25-ஆம் தேதி பிரதமர் வெளியிடுகிறார்

பிரதமர் கிசான் திட்டத்தின் அடுத்த தவணை நிதியை பிரதமர் திரு நரேந்திர மோடி 25-ஆம் தேதி நண்பகல் 12 மணிக்கு காணொலி காட்சி வாயிலாக வெளியிடவிருக்கிறார். பிரதமர் ஒரு பொத்தானை அழுத்தியவுடன் 9 கோடிக்கும் அதிகமான விவசாய குடும்பங்களுக்கு ரூ. 18 ஆயிரம் கோடி நிதி உதவி அவர்களைச் சென்றடையும் வகையில் ஏற்பாடு செய்யப்பட்டுள்ளது. ஆறு மாநிலங்களைச் சேர்ந்த விவசாயிகளுடன் நிகழ்ச்சியின்போது பிரதமர் கலந்துரையாடுவார். பிரதமர் கிசான் திட்டத்தில் தங்களது அனுபவங்கள் குறித்தும், விவசாய நன்மைக்காக அரசு மேற்கொண்டுள்ள பல்வேறு நலத்திட்டங்கள் குறித்தும் விவசாயிகள் தங்கள் கருத்துக்களைப் பரிமாறிக் கொள்வார்கள். மத்திய வேளாண் அமைச்சரும் இந்த நிகழ்ச்சியில் கலந்து கொள்வார். பிரதமர் கிசான் திட்டத்தைப் பற்றி: பிரதமர் கிசான் திட்டத்தின் கீழ் தகுதி வாய்ந்த விவசாயிகளுக்கு நான்கு மாதங்களுக்கு ஒரு முறை ரூ. 2000 வீதம் மூன்று தவணையாக ஆண்டுக்கு மொத்தம் ரூ. 6000 நிதியுதவி வழங்கப்படும். இந்த நிதி, விவசாயிகளின் வங்கிக் கணக்கில் நேரடியாக செலுத்தப்படும்.
கொரோனா முன்கள போராளிகளுக்கு இந்தியா நன்றி செலுத்தும் வகையில் தடுப்பூசி வழங்குவதில் அவர்களுக்கு முன்னுரிமை வழங்கப்படுகிறது: பிரதமர்

கொரோனா தொற்றுக்கு எதிரான போராட்டக்காலம் முழுவதும் நாட்டில் நிலவிய தன்னலமற்ற, வலிமையான மனநிலையை பிரதமர் திரு நரேந்திர மோடி வெகுவாக பாராட்டினார். தேசிய அளவிலான கொவிட்-19 தடுப்பூசித் திட்டத்தைக் காணொலி வாயிலாகத் தொடங்கி வைத்த பிறகு பேசிய திரு மோடி, கடந்த வருடத்தில் இந்தியர்கள் தனி நபர்களாகவும், குடும்பமாகவும், தேசமாகவும் பல்வேறு விஷயங்களைக் கற்றறிந்து, பொறுத்துக்கொண்டதாகத் தெரிவித்தார். தலைசிறந்த தெலுங்கு கவிஞரான திரு குரஜதா வெங்கட அப்பாராவின் வரிகளை அடிக்கோடிட்ட திரு மோடி, நாம் எப்பொழுதும் பிறருக்காக தன்னலமறியாமல் செயல்பட வேண்டும் என்று கூறினார். ஒரு தேசம் என்பது வெறும் மணல், தண்ணீர் மற்றும் கற்கள் அல்ல, “மக்களாகிய நாம்” என்பதற்கு உதாரணமாக செயல்படுவதே தேசமாகும். இந்த மனநிலையுடனே இந்தியா கொரோனாவுக்கு எதிராக போராடியதாக பிரதமர் குறிப்பிட்டார். தொடக்கக் காலத்தில் நோயினால் பாதிக்கப்பட்டவர்களை அவர்களது நண்பர்களும் உறவினர்களும் சென்று பார்க்க இயலாமல் தவித்ததையும், இது தொடர்பாக பொதுமக்களிடையே நிலவிய குழப்பத்தையும் பிரதமர் உணர்ச்சிபூர்வமாக நினைவுகூர்ந்தார். இந்த நோய், தொற்று பாதித்தவர்களை தனிமைப்படுத்தி, பாதிக்கப்பட்ட குழந்தைகளை அவர்களது அன்னையர்களிடமிருந்து பிரித்து, வயது முதிர்ந்த பெற்றோர்களை மருத்துவமனைகளில் தனிமையில் இருக்கச் செய்தது. நோய் தொற்றுக்கு எதிராக போராடி உயிரிழந்த உறவினருக்கும் முறையான பிரியாவிடை வழங்க இயலவில்லை. இதுபோன்ற நினைவுகள் இன்றும் நம்மை கவலையில் ஆழ்த்துகின்றன என்று உணர்ச்சிப் பெருக்குடன் காணப்பட்ட பிரதமர் கூறினார். அந்த இருள் சூழ்ந்த நாட்களிலும் ஒரு சிலர் நம்பிக்கையை ஏற்படுத்தியதாக பிரதமர் நினைவுகூர்ந்தார். மருத்துவர்கள், செவிலியர்கள், துணை மருத்துவ பணியாளர்கள், அவசர சிகிச்சை ஊர்தி ஓட்டுனர்கள், ஆஷா பணியாளர்கள், துப்புரவு ஊழியர்கள், காவலர்கள், இதர முன்களப் பணியாளர்கள் தங்கள் உயிரையும் பொருட்படுத்தாது பிறரைக் காப்பாற்றி, அவர்கள் அளித்த பங்கை பிரதமர் விரிவாக எடுத்துரைத்தார். தங்கள் விருப்பத்தை விட மனிதநேயத்திற்கான கடமைக்கு அவர்கள் முன்னுரிமை வழங்கினார்கள்.‌ இவர்களில் ஒரு சிலர் தங்கள் வீடுகளுக்கும் செல்லாமல் கிருமித் தொற்றுக்கு எதிரான போராட்டத்தில் தங்கள் உயிரையும் நீத்தனர் என்று பிரதமர் பெருமிதத்துடன் குறிப்பிட்டார். மனச்சோர்வும், அச்சமும் நிலவிய சூழ்நிலையில் முன்களப் பணியாளர்கள் நம்பிக்கையை ஏற்படுத்தியதாகவும், அவர்களது பங்கைப் போற்றும் வகையில் தற்போது முதலாவதாக அவர்களுக்கு தடுப்பூசி வழங்கப்படுவதாகவும் திரு மோடி கூறினார். —–
மகாராஜா வீர் விக்ரம் கிஷோர் தேவ்வர்மா மாணிக்ய பகதூர் ஜெயந்தியை முன்னிட்டு திரிபுரா மக்களுக்கு பிரதமர் வாழ்த்து

மகாராஜா வீர் விக்ரம் கிஷோர் தேவ்வர்மா மாணிக்ய பகதூர் ஜெயந்தியை முன்னிட்டு பிரதமர் திரு. நரேந்திர மோடி திரிபுரா மாநில மக்களுக்கு வாழ்த்து தெரிவித்துள்ளார். “மகாராஜா வீர் விக்ரம் கிஷோர் தேவ்வர்மா மாணிக்ய பகதூர் ஜெயந்தியை திரிபுரா மக்கள் மிகுந்த உற்சாகத்துடன் கொண்டாடுகிறார்கள் என்ற செய்தி அறிந்து மகிழ்ச்சி அடைந்தேன். மகாராஜா வீர் விக்ரம் கிஷோர் தேவ்வர்மா மாணிக்ய பகதூர் திரிபுராவின் மேம்பாட்டிற்காக ஆற்றிய வளமான பங்களிப்பை என்றும் மறக்க முடியாது” என்று பிரதமர் குறிப்பிட்டுள்ளார்.
மத்திய ரிசர்வ் போலீஸ் படையின் 77-வது ஆண்டு தினம் – வீரர்களுக்கு பிரதமர் வீர வணக்கம்

மத்திய ரிசர்வ் போலீஸ் படையின் 77-வது ஆண்டு தினத்தை முன்னிட்டு அப்படை வீரர்களுக்கு பிரதமர் திரு. நரேந்திர மோடி வீர வணக்கம் செலுத்தினார். “நம் நாட்டின் பாதுகாப்பில் முக்கிய பங்குவகிக்கும் மத்திய ரிசர்வ் போலீஸ் படையின் 77-வது ஆண்டு தினத்தை முன்னிட்டு அப்படை வீரர்களுக்கு நான் மரியாதை செலுத்துகிறேன்” என்று பிரதமர் குறிப்பிட்டுள்ளார்.
ரிசோர்ஸ்சாட்-2ஏ செயற்கைக் கோளுடன் பி.எஸ்.எல்.வி. சி-36 ராக்கெட் வெற்றிகரமாக விண்ணில் பாய்ந்தது – பிரதமர் வாழ்த்து

ரிசோர்ஸ்சாட்-2ஏ செயற்கைக் கோளுடன் பி.எஸ்.எல்.வி. சி-36 ராக்கெட் வெற்றிகரமாக விண்ணில் செலுத்தப்பட்டதை முன்னிட்டு பிரதமர் திரு நரேந்திர மோடி இஸ்ரோ-விக்கு வாழ்த்து தெரிவித்துள்ளார். ரிசோர்ஸ்சாட்-2ஏ செயற்கைக் கோளுடன் பி.எஸ்.எல்.வி. சி-36 ராக்கெட் வெற்றிகரமாக விண்ணில் பாய்ந்தது அனைவருக்கும் பெருமை அளிக்கிறது. இந்த குறிப்பிடத்தக்க சாதனைக்கு இஸ்ரோ விஞ்ஞானிகளுக்கு எனது வாழ்த்துகள் என்று பிரதமர் கூறியுள்ளார்.
தாவூதி போரா சமூகத்தின் மதத் தலைவர் குரு சயத்னா முபாதால் சைபுதீன் பிரதமருடன் சந்திப்பு

தாவூதி போரா சமூகத்தின் மதத் தலைவர் குரு சயத்னா முபாதால் சைபுதீன் பிரதமர் திரு. நரேந்திர மோடியை இன்று புது தில்லியில் சந்தித்தார். ஒன்பது பேர் கொண்ட பிரதிநிதிகள் குழுவும் அவருடன் பிரதமரை சந்திக்க வந்திருந்தது. தாவூதி போரா சமூகத்தினர் எடுத்துவரும் சமூக சீர்திருத்த நடவடிக்கைகளை பாராட்டிய பிரதமர், இவர்களது நடவடிக்கைகளுக்கு மத்திய அரசு முழு ஒத்துழைப்பு அளிக்கும் என்று உறுதி கூறினார். மும்பையில் உள்ள பேண்டி பஜாரை ஸ்மார்ட் நகரமாக மாற்ற தாவூதி போரா சமூகத்தினர் எடுத்துவரும் நடவடிக்கைகளையும் பிரதமர் பாராட்டினார். கங்கை கரையோரம் உள்ள கிராமங்களில் கழிவறை வசதி செய்து கொடுக்க தாவூதி போரா சமூகத்தினர் உதவ வேண்டும் என்று பிரதமர் வலியுறித்தினார்.
அறிவியல், தொழில்நுட்பம் மற்றும் புதுமை சிந்தனை துறைகளில் இந்தியாவுக்கும் பிரான்ஸ் நாட்டுக்கும் இடையிலான புரிந்துணர்வு ஒப்பந்தம் (MoU) குறித்து மத்திய அமைச்சரவையில் தகவல் தெரிவிப்பு

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் இந்திய அரசின் தகவல் & தொழில்நுட்பத் துறையின் தொழில்நுட்ப மேம்பாட்டு வாரியத்துக்கும் (TDB), பிரான்ஸ் நாட்டில் பொதுத் துறை முதலீட்டு வங்கி ஒன்றுக்கும் இடையில் கையெழுத்திடப் பட்டுள்ள புரிந்துணர்வு ஒப்பந்தம் (MoU) பற்றி தகவல் தெரிவிக்கப்பட்டது. பிரான்ஸ் மற்றும் இந்தியாவின் கம்பெனிகள், நிறுவனங்கள் மற்றும் பயிற்சி நிலையங்களுக்கு இடையில் கூட்டு முயற்சி மூலம் அறிவியல், தொழில்நுட்பம் மற்றும் புதுமை சிந்தனைகள் துறைகளில் தொழில்நுட்ப பரிமாற்றங்களை வளர்ப்பதற்கான ஒருங்கிணைக்கப்பட்ட நடவடிக்கைகளை உருவாக்குவது மற்றும் சிறந்த நடைமுறைகள் பரிமாறப்படுவதை இந்த ஒப்பந்தம் உறுதி செய்யும். அறிவியல் & தொழில்நுட்பத் துறையில் தொழில்நுட்ப மேம்பாட்டு வாரியம் மற்றும் BPI பிரான்ஸ் மூலமாக சிறந்த நடைமுறைகள் பரிமாறப்படுவது தொடர்பான செயல்பாடுகளைச் செய்வதை இந்த ஒப்பந்தம் நோக்கமாகக் கொண்டுள்ளது.
ஜி.எஸ்.எல்.வி.- 3 டி1/ஜி.எஸ்.ஏ.டி.-19 வெற்றிகரமாக செலுத்தப்பட்டதற்கு இஸ்ரோவிற்கு பிரதமர் வாழ்த்து

ஜி.எஸ்.எல்.வி.- 3 டி1/ஜி.எஸ்.ஏ.டி.-19 வெற்றிகரமாக செலுத்தப்பட்டதற்கு இஸ்ரோவிற்கு பிரதமர் திரு. நரேந்திர மோடி வாழ்த்து. “ ஜி.எஸ்.எல்.வி.- 3 டி1/ஜி.எஸ்.ஏ.டி.-19 வெற்றிகரமாக செலுத்தப்பட்டதற்கு இஸ்ரோவின் அர்ப்பணிப்புடன் கூடிய விஞ்ஞானிகளுக்கு வாழ்த்துகள். ஜி.எஸ்.எல்.வி.- 3 டி1/ஜி.எஸ்.ஏ.டி.-19 இந்தியாவை அடுத்த தலைமுறை செலுத்த வாகனம் மற்றும் செயற்கைக் கோள் ஆற்றலுக்கு நெருங்கி கொண்டு வந்துள்ளது. இந்த தேசமே பெருமைப்படுகிறது.” என்று பிரதமர் கூறியுள்ளார்.
சி.எஸ்.ஐ.ஆர். சமூகத்தினருடன் பிரதமர் மோடி ஆலோசனை

அறிவியல் தொழில் ஆராய்ச்சி கவுன்சிலான சி.எஸ்.ஐ.ஆர். சமூகத்தினருடன் பிரதமர் மோடி ஏப்ரல் 6—ம் தேதி புதுதில்லியில் ஆலோசனை நடத்தினார். தேசிய அளவிலான சவால்கள் மற்றும் சி.எஸ்.ஐ.ஆரின் முக்கிய கண்டுபிடிப்புகளுக்கான அங்கீகாரம் மற்றும் சி.எஸ்.ஐ.ஆரின் பணிகள் குறித்து பிரதமர் ஆய்வு செய்தார். சி.எஸ்.ஐ.ஆர் உறுப்பினர்கள் சோதனைக்கூடங்களின் ஆராய்ச்சியின் தற்போதைய நிலைமை மற்றும் திறன் குறித்து எடுத்துரைத்தார்கள். ஆய்வுக்கூட ஆராய்ச்சிகள் வர்த்தக நோக்கில் பயன்படுவதன் முக்கியத்துவம் குறித்து அவர்கள் வலியுறுத்தினார்கள். மருத்துவ கருவிகள் உற்பத்தி, எரிசக்தி, மற்றும் கழிவுகள் மேலாண்மை போன்ற சி.எஸ்.ஐ.ஆர் முக்கிய பங்காற்றும் துறைகள் தொடர்பாக அவர்கள் எடுத்துரைத்தார்கள். கூட்டத்தில் பேசிய பிரதமர், சி.எஸ்.ஐ.ஆரின் செயல்பாடுகள்குறித்து மதிப்பிடுவதற்கான அளவீடுகள் தேவை என்று வலியுறுத்தினார். சி.எஸ்.ஐ.ஆரின் பல்வேறு ஆய்வகங்களுக்கு இடையே உள்நாட்டு அளவில் போட்டிச்சூழலை ஏற்படுத்த வேண்டும் என்றும் பிரதமர் குறிப்பிட்டார். இந்தியாவின் பல்வேறு பகுதிகளில் மக்கள் சந்திக்கும் பிரச்னைகளில் குறைந்தது 100 பிரச்னைகளை சி.எஸ்.ஐ.ஆர் விஞ்ஞானிகள் சமுதாயம் பட்டியலிட்டு, அதை தொழில்நுட்பரீதியாக தீர்ப்பதற்கு காலவரம்பு நிர்ணயித்து செயல்பட வேண்டும் என்றும் மோடி கேட்டுக்கொண்டார். பழங்குடியின மக்கள் மத்தியில் காணப்படும் ஒருவகை ரத்தசோகை குறைபாடு, ராணுவ தளவாடங்கள் தயாரிப்பு, ராணுவ வீரர்கள் உயிர் காக்கும் கருவிகள், சூரிய மின்சக்தி தொடர்பான கண்டுபிடிப்புகள், வேளாண்துறை சார்ந்த கண்டுபிடிப்புகள் போன்ற முக்கியமான துறைகளில் சி.எஸ்.ஐ.ஆர் முன்னெடுத்துச்சென்று முக்கிய கண்டுபிடிப்புகளை நிகழ்த்த வேண்டும் என்றும் பிரதமர் வலியுறுத்தினார். சமூகத்தின் நலிந்த பிரிவினர் ஏழைகளின் பிரச்சினைகளைத் தீர்க்ககூடிய தொழில்நுட்ப கண்டுபிடிப்புகள் மூலம் சாதாரண மக்களின் வாழ்க்கையில் சிறப்பான நிலையை கொண்டுவருவதற்கான பணியில் சி.எஸ்.ஐ.ஆர் ஈடுபடுவதை பார்க்க வேண்டும் என்றும் பிரதமர் கேட்டுக்கொண்டார். •••••
‘மக்களுக்கு உகந்த முற்போக்கான பட்ஜெட்டிற்காக’ நிதியமைச்சரையும், அவரது குழுவினரையும் பிரதமர் பாராட்டியுள்ளார்

நூற்றாண்டுக்கு ஒருமுறை ஏற்படும் பேரழிவுக்கு இடையே வளர்ச்சியின் புதிய நம்பிக்கையுடன் இந்த ஆண்டு பட்ஜெட் வந்துள்ளது என்று பிரதமர் திரு நரேந்திர மோடி கூறியுள்ளார். “பொருளாதாரத்திற்கு வலிமை அளிப்பதுடன் சாமான்ய மக்களுக்குப் புதிய வாய்ப்புகளையும் இந்த பட்ஜெட் உருவாக்கும்” என்று அவர் கூறினார். மக்களவையில் மத்திய பட்ஜெட் தாக்கல் செய்யப்பட்ட பின் தமது கருத்துக்களை தெரிவித்த பிரதமர், “அதிகப்படியான அடிப்படைக் கட்டமைப்பு, கூடுதல் முதலீடு, அதிக வளர்ச்சி, கூடுதல் வேலைகளுக்கான வாய்ப்புகளால் பட்ஜெட் நிறைந்துள்ளது” என்றார். இது புதிய வேலை வாய்ப்பு துறையை மேலும் திறந்துவிடும். சமகால பிரச்சனைகளை இந்த பட்ஜெட் தீர்ப்பது மட்டுமின்றி இளைஞர்களின் பிரகாசமான எதிர்காலத்தையும் உறுதி செய்யும் என்று அவர் மேலும் கூறினார். விவசாயிகளுக்கான ட்ரோன்கள், வந்தே பாரத் ரயில்கள், டிஜிட்டல் கரன்சி, 5ஜி சேவைகள், தேசிய டிஜிட்டல் சுகாதார அமைப்புமுறை போன்ற நடவடிக்கைகள் மூலம் வாழ்க்கையின் அனைத்துத் தளங்களிலும் நவீனத்தையும், தொழில்நுட்பத்தையும் நாடியிருப்பது நமது இளைஞர்களுக்கு, நடுத்தர வகுப்பினருக்கு, ஏழைகளுக்கு, தலித்களுக்கு, பின்தங்கிய வகுப்பினருக்குப் பெருமளவு பயனளிக்கும் என்று பிரதமர் கூறினார். இந்த பட்ஜெட்டின் மிகமுக்கிய அம்சங்களில் ஒன்றாக ஏழைகளின் நலன் உள்ளது என்பதைப் பிரதமர் சுட்டிக்காட்டினார். இந்த பட்ஜெட், கான்கிரீட் வீடு, கழிப்பறை, அனைத்து ஏழை வீடுகளுக்கும் குழாய் மூலம் குடிநீர் மற்றும் எரிவாயு இணைப்பை உறுதி செய்வதை நோக்கமாகக் கொண்டுள்ளது. அதே சமயம் நவீன இணைய தொடர்பிலும் கவனம் செலுத்துகிறது. நாட்டில் முதல் முறையாக, இமாச்சல், உத்தராகண்ட், ஜம்மு காஷ்மீர், வடகிழக்கு போன்ற பிராந்தியங்களில் ‘பர்வத் மாலா’ திட்டம் தொடங்கப்பட்டுள்ளது என்று பிரதமர் கூறினார். இந்தத் திட்டம் இந்த மலைப்பகுதிகளில் நவீனப் போக்குவரத்து முறைகளை உருவாக்கும். லட்சக்கணக்கான இந்தியர்களின் நம்பிக்கை மையமாக இருக்கும் கங்கையின் தூய்மையோடு உத்தராகண்ட், உத்தரப்பிரதேசம், பீகார், ஜார்கண்ட், மேற்குவங்கம் ஆகிய 5 மாநிலங்களில் இந்த நதியின் கரையோரங்களில் இயற்கை வேளாண்மையை அரசு ஊக்கப்படுத்தும் என்று பிரதமர் கூறினார். இது விவசாயிகளின் நலனுக்கு முக்கியமான நடவடிக்கை என்றும் கங்கையை ரசாயனம் அற்றதாக மாற்றவும் இது உதவி செய்யும் என்றும் அவர் தெரிவித்தார். வேளாண்மையை லாபகரமாக்குவதை நோக்கமாகக் கொண்டும் புதிய வாய்ப்புகளால் நிறைந்தும் பட்ஜெட் அம்சங்கள் உள்ளன. புதிய வேளாண் தொழில்கள் ஊக்குவிப்புக்கான சிறப்பு நிதி, உணவு பதன தொழில்துறைக்கான திட்டம் போன்ற நடவடிக்கைகள் விவசாயிகளின் வருவாயை அதிகரிக்க உதவும் குறைந்தபட்ச ஆதரவு விலையில் கொள்முதல் மூலம் விவசாயிகளின் கணக்குகளில் 2.25 லட்சம் கோடி ரூபாய்க்கும் கூடுதலாக பரிமாற்றம் செய்யப்பட இருப்பதாக பிரதமர் கூறினார். கடன் உத்தரவாதத்தில் பெருமளவு அதிகரிப்பு செய்வதோடு பல திட்டங்கள் இந்த பட்ஜெட்டில் அறிவிக்கப்பட்டுள்ளன. “ பாதுகாப்பு மூலதன பட்ஜெட்டின் 68 சதவீதம் உள்நாட்டு தொழில்துறைக்கு ஒதுக்கீடு செய்யப்பட்டிருப்பதால் இந்தியாவின் குறு சிறு நடுத்தர தொழில்துறை பெருமளவு பயனடையும். 7.5 லட்சம் கோடி ரூபாய்க்கும் அதிக மதிப்புள்ள மக்கள் முதலீடு பொருளாதாரத்திற்கு புதிய உந்துதலை அளிப்பதோடு சிறு மற்றும் இதர தொழில்துறைகளில் புதிய வாய்ப்புகளையும் உருவாக்கும்” என்று அவர் கூறினார். ‘மக்களுக்கு உகந்த முற்போக்கான பட்ஜெட்டிற்காக’ நிதியமைச்சரையும், அவரது குழுவினரையும் பாராட்டி பிரதமர் பேட்டியை நிறைவு செய்தார்.
பழம்பெரும் பாடகர் லதா மங்கேஷ்கரின் மறைவுக்கு பிரதமர்  இரங்கல்

பழம்பெரும் பாடகர் லதா மங்கேஷ்கரின் மறைவுக்கு பிரதமர் திரு நரேந்திர மோடி ஆழ்ந்த இரங்கலைத் தெரிவித்துக் கொண்டுள்ளார். அவரது குடும்பத்தினருடன் பேசிய பிரதமர் தமது இரங்கலைத் தெரிவித்துக் கொண்டார். இந்திய கலாச்சாரத்தின் சின்னம் என்று வருங்கால தலைமுறையினர் அவரை நினைவுகூர்வர் என்று பிரதமர் கூறினார். அவரது இனிமையான குரல் மக்களை வசியப்படுத்தும் ஒப்பற்ற திறனைப் பெற்றிருந்தது என்று அவர் தெரிவித்துள்ளார். பிரதமர் வெளியிட்டுள்ள தொடர் டுவிட்டர் பதிவுகளில் கூறியிருப்பதாவது; ‘’ நான் சொல்லொணா துயரத்தில் உள்ளேன். அன்பான, கனிவான லதா தீதி நம்மோடு இல்லை. அவர் நமது தேசத்தில் நிரப்ப முடியாத வெற்றிடத்தை உருவாக்கி பிரிந்துள்ளார். ஈடுஇணையற்ற காந்தக் குரலுடன் மக்களை வசீகரித்த இந்திய கலாச்சாரத்தின் சின்னமாக திகழ்ந்த இவரை வருங்கால தலைமுறையினர் நினைவில் கொள்வார். லதா தீதியின் பாடல்கள் பல்வேறு உணர்ச்சிகளை வெளிக் கொண்டு வந்துள்ளன. பல தசாப்தங்களாக இந்திய சினிமா உலகின் மாற்றத்திற்கு முக்கிய காரணமாக இருந்தார். சினிமாவைத் தாண்டி இந்தியாவின் வளர்ச்சியை அவர் எப்போதும் விரும்பினார். வலிமையான முன்னேறிய இந்தியாவை எப்போதும் காண அவர் விரும்பினார். லதா தீதியிடம் நான் எப்போதும் அளவற்ற பாசத்தைப் பெற்றிருந்ததை எனது பெருமையாகக் கருதுகிறேன். அவருடனான எனது தொடர்பு மறக்க முடியாததாக இருக்கும். லதா தீதியின் மறைவால் எனது சக இந்தியர்களுடன் நான் துக்கப்படுகிறேன். அவரது குடும்பத்தினரிடம் பேசி ஆறுதல் கூறினேன். ஓம் சாந்தி.
மூத்த தலைவர்கள் திரு. அடல் பிஹாரி வாஜ்பாய், ஜார்ஜ் பெர்னாண்டசை பிரதமர் சந்தித்தார்

லோக்நாயக் ஜெயப்பிரகாஷ் நாராயண் பிறந்த நாளை முன்னிட்டு, பிரதமர் திரு. நரேந்திர மோடி முன்னாள் பிரதமர் திரு. அடல் பிஹாரி வாஜ்பாயை மரியாதை நிமித்தமாக இன்று சந்தித்தார். முன்னாள் மத்திய அமைச்சர் திரு. ஜார்ஜ் பெர்னாண்டசையும் மரியாதை நிமித்தமாக பிரதமர் சந்தித்தார்.
நீர் சேமிப்புத் திட்டங்களை மக்கள் இயக்கமாக நடத்தவேண்டும்- பிரதமர் மோடி

ஜார்க்கண்ட் மாநிலத்தில் சில பகுதிகளில் நிலவும் வறட்சி மற்றும் தண்ணீர் பற்றாக்குறை நிலவரம் குறித்து பிரதமர் நரேந்திர மோடி இன்று உயார்மட்டக் குழுவினருடன் ஆலோசனை நடத்தினார்.. இந்த கூட்டத்தில் ஜார்க்கண்ட் முதலமைச்சர் திரு, ரகுபீர்தாஸ் கூட்டத்தில் பங்கேற்றார். மத்திய அரசின் மூத்த அதிகாரிகள் மற்றும் ஜார்க்கண்ட் மாநில அரசின் உயர் அதிகாரிகள் கலந்துகொண்டனர். 2015-16ம் ஆண்டில் மாநில பேரிடர் பதில் நடவடிக்கை நிதி (எஸ்.டி.ஆர்.எப்) பில் மத்திய அரசின் பங்குத் தொகையில் இருந்து 273 கோடி ரூபாய் ஒதுக்கப்பட்டுள்ளது. அத்துடன் 2016-17ம் ஆண்டுக்கான எஸ்.டி.ஆர்.எப் நிதியில் இருந்தும், முதல் தவணையாக 143 கோடியே 25 லட்சம் ரூபாய் விடுவிக்கப்பட்டுள்ளது. மாநில அரசானது, எஸ்,டி,ஆர்,ப், நிதியிலிருந்து 12 லட்சம் விவசாயிகளுக்கு 376 கோடி ருபாயை டி,பி,டி, நேரடி பலன் பரிமாற்றம்) முறையில் விநியோகித்துள்ளது. இது தவிர காப்பீட்டுத் தொகை விநியோகம் மூலம் 53 கோடி ரூபாய் வழங்கப்பட்டுள்ளது. ஜார்க்கண்ட் மாநிலம் அடுத்த இரண்டு ஆண்டுகளில் தனது பாசனப் பரப்பை 19 சதவீதத்தில் இருந்து 40 சதவீதமாக அதிகரிக்கத் திட்டமிட்டுள்ளது. ‘மாநில அரசின் திட்டத்தின் கீழ் ஒரு லட்சம் பண்ணை குட்டைகள் அமைக்கப்பட உள்ளன. இது தவிர மகாத்மா காந்தி ஊரக வேலைவாய்ப்பு உறுதியளிப்பு திட்டத்தின் கீழ் ஐந்து லட்சம் பண்ணை குட்டைகள் அமைக்கத் திட்டமிடப்பட்டுள்ளது. நீர் நிலைகளில் இருந்து மீன்வளர்ப்பு பணியையும் அந்த மாநில அரசு செய்கிறது. அப்போது நீர் சேமிப்புத் திட்டங்களை பெரும் மக்கள் பங்களிப்பு திட்டமாக செயல்படுத்த பிரதமர் அறிவுறுத்தினார். என்,சி,சி, என்,எஸ்,எஸ். என்ஒய்கேஎஸ் மற்றும் சாரணர், சாரணீய இயக்கம் போன்ற ,இளைஞர்கள் அமைப்புகள் வாயிலாக நீர் சேமிப்புத் திட்டங்களை நிறைவேற்ற அவர் வலியுறுத்தினார். அப்போது ஜார்க்கண்ட் மாநிலத்தில் பிரதம மந்திரியின் பயிர் காப்பிட்டுத் திட்டம் செயல்படுத்துவதற்கான டெண்டர் இறுதிசெய்யப்பட்டுள்ளது பற்றி பிரதமரிடம் முதலமைச்சர் எடுத்துரைத்தார். மண் பரிசோதனை தர அட்டை திட்டத்தை மக்கள் பங்களிப்புடன் விரிவாக மேற்கொள்ள வேண்டும் என்று பிரதமர் மோடி வலியுறுத்தினார். மண் பரிசோதனை அட்டை திட்டம் வெற்றி பெற “அணி திரட்டல், துரிதப்படுத்துதல், தொழில்நுட்பம் “ ஆகிய மூன்றும் அவசியம். மண் பரிசோதனை என்பது ஒரு திறனாக மேம்படுத்தப்பட வேண்டும். மண் பரிசோதனை ஆய்வகங்கள் அமைப்பதற்கு கடன் உதவி அளிக்கப்பட வேண்டும். இந்த திட்டத்தில் தொழில்நுட்ப அவசியம் பற்றி குறிப்பிட்ட பிரதமர், புவி குறியிடுதலுடன் கையடக்க கருவிகள் சேவை கிடைக்க வேண்டும் என்றார். இது போன்று நீர்நிலைகளுக்கு அடையாள எண் குறிப்பிட்டு அவற்றையும் புவிக்குறியீடு செய்வது அவசியம் என்றார். மத்திய மாநில ஒருங்கிணைப்புடன் பணிகளை இணைந்து செய்ய வேண்டும் என்ற கருத்துடன் கூட்டம் நிறைவடைந்தது
திரிபுராவின் 50-வது மாநில தின விழாவில் பிரதமரின் உரை

திரிபுராவின் உருவாக்கம் மற்றும் வளர்ச்சிக்கு பங்களித்த மக்களுக்கு பிரதமர் திரு நரேந்திர மோடி புகழஞ்சலி செலுத்தினார். மாணிக்ய வம்சத்தின் காலத்திலிருந்து மாநிலத்தின் கண்ணியம் மற்றும் பங்களிப்பை அவர் புகழ்ந்துரைத்தார். மாநில மக்களின் ஒற்றுமை மற்றும் கூட்டு முயற்சிகளை அவர் பாராட்டினார். திரிபுரா மாநிலத்தின் 50-வது மாநில தின விழாவில் கலந்து கொண்டு அவர் இன்று பேசினார். மூன்று வருட அர்த்தமுள்ள வளர்ச்சியை அடிக்கோடிட்டுக் காட்டிய பிரதமர், இரட்டை எஞ்சின் அரசின் இடைவிடாத முயற்சியின் கீழ் வாய்ப்புகளின் பூமியாக திரிபுரா மாறி வருகிறது என்றார். வளர்ச்சி அளவுருக்கள் பலவற்றில் மாநிலத்தின் சிறப்பான செயல்திறனை எடுத்துரைத்த பிரதமர், இணைப்பு உள்கட்டமைப்பின் கட்டுமானத்தின் மூலம், வர்த்தக வழித்தடத்தின் மையமாக மாநிலம் வேகமாக மாறி வருகிறது என்றார். இன்று சாலை, ரயில், விமான மற்றும் நீர் வழிகள் திரிபுராவை உலகின் பிற பகுதிகளுடன் இணைக்கின்றன. இரட்டை எஞ்சின் அரசு திரிபுராவின் நீண்டகாலக் கோரிக்கையை நிறைவேற்றி வங்கதேசத்தில் உள்ள சிட்டகாங் கடல் துறைமுகத்துடன் இணைப்பை ஏற்படுத்தியுள்ளது. 2020-ம் ஆண்டில் அகௌரா ஒருங்கிணைந்த சோதனைச் சாவடி மூலம் வங்கதேசத்தில் இருந்து முதல் சரக்குகளை மாநிலம் பெற்றது. மகாராஜா பிர் பிக்ரம் விமான நிலையத்தின் சமீபத்திய விரிவாக்கத்தையும் பிரதமர் குறிப்பிட்டார். ஏழைகளுக்கு நல்ல வீடுகள் வழங்குவது மற்றும் வீட்டுக் கட்டுமானத்தில் புதிய தொழில்நுட்பத்தைப் பயன்படுத்துவது தொடர்பாக மாநிலத்தில் சிறப்பான பணிகள் குறித்து பிரதமர் பேசினார். இந்த கலங்கரை விளக்கத் திட்டங்கள் ஆறு மாநிலங்களில் நடைபெற்று வருகின்றன, அவற்றில் திரிபுராவும் ஒன்று. கடந்த மூன்று ஆண்டுகளின் பணிகள் ஒரு ஆரம்பம் தான் என்றும், திரிபுராவின் உண்மையான திறன் இன்னும் உணரப்படவில்லை என்றும் அவர் கூறினார். நிர்வாகத்தில் வெளிப்படைத்தன்மை முதல் உள்கட்டமைப்பு மேம்பாடு வரையிலான நடவடிக்கைகள், பல தசாப்தங்களுக்கு மாநிலத்தை தயார்படுத்தும் என்று அவர் கூறினார். அனைத்து கிராமங்களிலும் அரசு நலத் திட்டப் பயன்கள் மற்றும் வசதிகளை முழு அளவில் செய்வது போன்ற நடவடிக்கைகள் திரிபுரா மக்களின் வாழ்க்கையை எளிதாகவும் சிறப்பாகவும் மாற்றும், என்றார் அவர். இந்தியா 100-வது ஆண்டு சுதந்திரத்தை கொண்டாடும் போது, திரிபுரா மாநில அந்தஸ்து பெற்று 75 ஆண்டுகள் நிறைவடையும் என்று பிரதமர் கூறினார். "புதிய தீர்மானங்கள் மற்றும் புதிய வாய்ப்புகளுக்கான சிறந்த காலம் இது" என்று பிரதமர் மேலும் கூறினார்.
கொவிட்-19 நிர்வகிக்க நாடாளுமன்ற உறுப்பினர் தொகுதி மேம்பாட்டு நிதியை 2 ஆண்டுகளுக்கு செயல்படுத்தாமல்  நிறுத்தி வைக்க மத்திய அமைச்சரவை ஒப்புதல்

கொவிட்-19 பெருந்தொற்று பரவுவதைக் கட்டுப்படுத்த மத்திய அரசு எடுத்து வரும் தொடர் நடவடிக்கைகளின் ஒரு பகுதியாக, நாடாளுமன்ற உறுப்பினர் தொகுதி மேம்பாட்டு நிதியை 2 ஆண்டுகளுக்கு (2020-21 மற்றும் 2021-22) செயல்படுத்தாமல் நிறுத்தி வைக்க பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. கொவிட்-19 ஏற்படுத்தியுள்ள மோசமான தாக்கத்தையும், சவால்களையும் எதிர்கொள்வதற்கான அரசின் பணிகளை வலுப்படுத்த இந்த நிதி பயன்படுத்தப்பட உள்ளது.
காபூலிலிருந்து இந்தியா வந்த முதல் சரக்கு விமானத்திற்கு பிரதமர் வரவேற்பு, இந்த  முன்முயற்சிக்காக ஆப்கன் அதிபர் கனிக்கு நன்றி தெரிவித்தார்.

காபூலிலிருந்து இந்தியாவிற்கு வந்த முதல் சரக்கு விமானத்தை பிரதமர் திரு. நரேந்திர மோடி வரவேற்றார். இந்த முன்முயற்சிக்காக ஆப்கானிஸ்தான் அதிபர் திரு அஷ்ரப் கனிக்கு பிரதமர் நன்றி தெரிவித்தார். “காபூலிலிருந்து வந்த முதல் சரக்கு விமானத்தை வரவேற்பதில் மகிழ்ச்சி அடைகிறேன். இந்தியாவுக்கும் ஆப்கானிஸ்தானுக்கும் இடையிலான நேரடி இணைப்பு வளமையைத் தரும். அதிபர் அஷ்ரப் கனியின் இந்த முன் முயற்சிக்கு நன்றி தெரிவிக்கிறேன்” என்று பிரதமர் கூறியுள்ளார்.
மகாராஷ்ட்ரா சட்டமன்ற உறுப்பினர் திரு லக்ஷ்மண் ஜக்தீப் மறைவிற்கு பிரதமர் இரங்கல்

மகாராஷ்ட்ரா சட்டமன்ற உறுப்பினர் திரு லக்ஷ்மண் ஜக்தீப் மறைவிற்கு பிரதமர் திரு நரேந்திர மோடி இரங்கல் தெரிவித்துள்ளார். இது குறித்து அவர் வெளியிட்டுள்ள ட்விட்டர் பதிவில் கூறியிருப்பதாவது : “மகாராஷ்ட்ரா சட்டமன்ற உறுப்பினர் திரு லக்ஷ்மண் ஜக்தீப் மறைவுச் செய்தியைக் கேட்டு மிகுந்த துயரம் அடைந்தேன். பொதுமக்கள் நல்வாழ்வு, புனே மற்றும் அதன் அருகாமைப்பகுதிகளின் வளர்ச்சி போன்றவற்றுக்கு மிகப்பெரிய பங்களிப்பை செய்தவர். அவருடைய குடும்பத்தினர் மற்றும் அவரது ஆதரவாளர்களுக்கு தமது ஆழ்ந்த இரங்கல். ஓம் சாந்தி.
இந்தியா பிலிப்பைன்ஸ் இடையே வேளாண்மை மற்றும் அதுசார்ந்த துறைகளில் புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

இந்தியா பிலிப்பைன்ஸ் இடையே வேளாண்மை மற்றும் அதுசார்ந்த துறைகளில் புரிந்துணர்வு ஒப்பந்தத்திற்கு பிரதமர் நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில் ஒப்புதல் அளிக்கப்பட்டுள்ளது. இந்த ஒப்பந்தம் இருநாடுகளுக்கு இடையே இருதரப்பு வேளாண்துறைகளில் ஒத்துழைப்புக்கு வகை செய்யும். அத்துடன் இருநாடுகளுக்கும் பரஸ்பரம் பலன் அளிக்கும். இரு நாடுகளுக்கு இடையே சிறந்த வேளாண்துறைசார்ந்த நடைமுறைகளை புரிந்துகொண்டு மேம்படுத்தவும், சிறந்த உற்பத்தி மற்றும் சந்தை அணுகுமுறைக்கும் வழியேற்படுத்தும். அரிசி உற்பத்தி, பதப்படுத்துதல், பல்வேறு பயிர்கள் சாகுபடி முறைகள், உலர் நில சாகுபடி, இயற்கைசார்ந்த மாசற்ற பயோ ஆர்கானிக் விவசாயம், நில மற்றும் நீர் சேமிப்பு மேலாண்மை நில வளம், பட்டுப்புழு வளர்ப்பு, வேளாண் காடுகள், கால்நடைகள் மேம்பாட்டுக்கும் இந்த புரிந்துணர்வு ஒப்பந்தம் ஒத்துழைப்பு வழங்கும். இருநாடுகளை சேர்ந்த சம எண்ணிக்கையிலான பிரதிநிதிகள் அடங்கிய கூட்டு செயல்குழுவை அமைக்கவும் புரிந்துணர்வு ஒப்பந்தம் வகை செய்கிறது. இந்த கூட்டுக்குழு இரண்டு ஆண்டுகளுக்கு ஒருமுறை இந்தியா, பிலிப்பைன்ஸ் நாடுகளில் மாறி மாறி கூடி விவாதிக்கும்.
பிரதமர் நாளை (ஜனவரி 15, 2019) கேரளாவிற்கு பயணம் மேற்கொள்கிறார்.

பிரதமர் திரு. நரேந்திர மோடி கேரளா மாநிலத்தில் உள்ள கொல்லம் மற்றும் திருவனந்தபுரம் நகரங்களுக்கு நாளை (ஜனவரி 15, 2019) பயணம் மேற்கொள்கிறார். கொல்லத்தில் பிரதமர் கொல்லம் புறவழிச் சாலை என்.எச்.-66ஐ திறந்து வைக்கிறார். இது 13 கிமீ நீளம் கொண்ட இருவழிப்பாதையாகும். இத்திட்டத்தின் மொத்த மதிப்பு ரூ. 352 கோடி. 1540 மீட்டர் நீளமுடைய அஷ்டமுடி ஏரி மேல் செல்லும் 3 முக்கிய பாலங்களும் இதில் அடங்கும். இத்திட்டம் ஆலப்புழா மற்றும் திருவனந்தபுரம் இடையேயான பயண நேரத்தை குறைத்து, கொல்லம் நகரத்தில் போக்குவரத்து நெரிசலை குறைக்கும். திருவனந்தபுரத்தில் பிரதமர் திரு. நரேந்திர மோடி பத்மநாபசாமி கோவிலுக்கு செல்வார். பார்வையாளர்கள் வசதிக்கான சில திட்டங்களை தொடங்கும் வகையில் பிரதமர் அதற்கான கல்வெட்டை திறந்துவைப்பார். பிரதமர், கொல்லத்திற்கு மேற்கொள்ளும் மூன்றாவது அரசு முறை பயணம் இது. இந்த நகரத்திற்கு முதல் முறையாக பிரதமர் 2015 டிசம்பரில் பயணம் மேற்கொண்டார், அப்போது ஆர். சங்கர் உருவ சிலையை திறந்துவைத்தார். பின்பு 2016 ஏப்ரலில் ஏற்பட்ட தீவிபத்திற்கு பிறகு கொல்லத்திற்கு வந்தார்.